Camo Hacınski

Camo Hacınski () — Azərbaycanlı tarixçi alim, İkinci Dünya müharibəsi iştirakçısı, tarix elmləri doktoru, professor.

Həyatı 
Camo Hacınski 2 may 1926-cı ildə Ukraynanın Poltava şəhərində anadan olmuşdur. Atası Azərbaycan Milli Şurası tərəfindən qəbul olunmuş İstiqlal Bəyannaməsinə səs verən 26 nəfər deputatdan biri olan Camo bəy Hacınski, anası isə əslən Tiflisdən olan Mariya Pavlovna olmuşdur. O, atasının adını daşıyırdı.

 Təhsili və hərbi fəaliyyəti 
Camo Hacınski M.V. Frunze adına Ali Hərbi Dənizçilik Məktəbində hərbi təhsil almışdır. Təhsilini başa vurduqdan sonra leytenant rütbəsi ilə İkinci Dünya müharibəsində iştirak etmişdir. Müharibə illərində göstərdiyi xidmətlərə görə “II dərəcəli Vətən Müharibəsi ordeni” və “1941–1945-ci illər Böyük Vətən Müharibəsində Almaniya üzərində qələbəyə görə” medalı ilə təltif olunmuşdur.

 Elmi və pedaqoji fəaliyyəti 
Müharibədən sonra Camo Hacınski elmi-pedaqoji fəaliyyətə başlamışdır. O, tarix elmləri doktoru elmi dərəcəsini və professor elmi adını almışdır. Uzun illər Bakı Ali Partiya Məktəbində Sovet İKP tarixi kafedrasının müdiri və eyni zamanda həmin ali məktəbin prorektoru vəzifələrində çalışmışdır.

 Vəfatı 
Camo Hacınski 16 sentyabr 2005-ci ildə Bakıda vəfat etmişdir.

 Ailəsi 
Camo Hacınski görkəmli ictimai və mədəni xadim Şəmsi Bədəlbəylinin qızı ilə ailə həyatı qurmuşdur. Onun Emin və Nigar adlı övladları vardır və hər ikisi hazırda Bakıda yaşayır. Tarix elmləri doktoru, dosent Emin Hacınski Bakı Dövlət Universitetinin Beynəlxalq iqtisadi münasibətlər fakültəsində fəaliyyət göstərmişdir.

 İstinadlar